DA Den Europæiske Unions Tidende CE 84/692

(2004/C 84 E/0777)

SKRIFTLIG FORESPØRGSEL P-0872/04

af Giovanni Pittella (PSE) til Kommissionen

(15. marts 2004)

Om: Forsigtighedsprincippet

Den 18. januar 1988 forelagde ENEL (det statslige italienske elselskab) en anmodning til Rapolla kommune (Basilicata, Italien) om tilladelse til opførelse af en højspændingsledning med en kapacitet på 380 kW i Matera-S.Sofia.

Den 10. maj 1990 anmodede ENEL om godkendelse af en alternativ linjeføring, som gik ud på at placere ledningsnettet tættere på bebyggelsen i Rapolla kommune.

I 1994 klagede en række indbyggere i Rapolla til domstolen over placeringen af ledningsnettet, idet dette befandt sig i betænkelig nærhed af deres boliger.

Den 28. maj 2003 afsagde appelretten i Potenza en kendelse med opsættende virkning af placeringen af den del af ledningsnettet, som vedrørte nogle af klagernes boliger. Retten tog udgangspunkt i en ekspertudtalelse, hvori det blev fastslået, at der var en forhøjet risko for leukæmi hos børn, som er i længere tid er eksponeret for elektromagnetiske felter (0,3-0,4μ). Ifølge de skøn, som er fremsat af tekniske konsulenter om eksponeringens niveau, har det »gennemsnitlige« intensitetsniveau for nogle af klagernes boliger overskredet niveauet på 0,4μ (den grænseværdi, som er fastsat i dekretet af 8. juli 2003 om gennemførelse af rammelov nr. 36/2001).

Der er blevet udarbejdet et udkast til præsidentdekret om tilladelse til opførelse og ibrugtagning af anlægget i forbindelse med det foreliggende projekt på grundlag den alternative linjeføring, som er forelagt Republikkens præsident til underskrivelse.

Kommissionen opfordres på denne baggrund til at undersøge, om denne fremgangsmåde er i overensstemmelse med det »forsigtighedsprincip«, som optræder i Maastricht-traktaten.

Svar afgivet på Kommissionens vegne af David Byrne

(7. april 2004)

På fællesskabsplan blev Rådets henstilling af 12. juli 1999 om begrænsning af befolkningens eksponering for elektromagnetiske felter (0 Hertz (Hz)-300 gigahertz (GHz)) vedtaget i juli 1999 på grundlag af retningslinjer fra International Commission on Non-Ionising Radiation Protection. Der sigtes med henstillingen mod indførelse af et system for basisrestriktioner og for referenceniveauer for befolkningens samlede eksponering. Det tilsigtede referenceniveau for elektriske ledninger er for øjeblikket på 100μT. For så vidt angår eventuelle kræftfremkaldende virkninger på langt sigt, fastsættes der ud fra forsigtighedsprincippet sikkerhedsmargener i grænseværdierne for eksponering. Kommissionen reviderer konstant henstillingen i lyset af tilgængelig ny videnskabelig viden. Der er udført omfattende forskning i de mulige virkninger for menneskers sundhed. Det er imidlertid nødvendigt at foretage flere undersøgelser af de mulige langtidsvirkninger af befolkningens eksponering for elektromagnetiske felter. WHO gennemfører i øjeblikket en større vurdering af elektromagnetiske felter. Kommissionen følger nøje dette projekt. Det kan forventes, at der i forbindelse med dette arbejde vil fremkomme nøgleelementer, som kan bruges til at fastlægge eventuelle yderligere tiltag.

Det er dog medlemsstaterne, der skal sørge for, at der træffes passende sundhedsbeskyttende foranstaltninger. Hvis referenceniveauerne overskrides, henstilles det til de nationale myndigheder at vurdere den faktiske eksponering og at træffe de nødvendige foranstaltninger, f.eks. orientering af den del af befolkning, der har været udsat for eksponering, eller ændring af monteringen, udformningen af strålingskilden eller måden, hvorpå strålingskilden anvendes.